Abram Petrowitsj Gannibal, ook Hannibal of Ganibal of Ibrahim Hannibal of Abram Petrof, (1696 – 14 Mei1781) was ’n slaaf uit Afrika wat deur Pieter die Grote na Rusland gebring is. Hy het generaal-majoor, ’n militêre ingenieur en goewerneur van Rewal geword. Hy is vandag meer bekend as die oupagrootjie van die Russiese skrywer Aleksander Poesjkin, wat ’n onvoltooide roman, Pieter die Grote se Neger, oor hom geskryf het. Volgens een teorie het Gannibal gekom van ’n dorpie met die naam Logon in Noord-Ethiopië (toe bekend as Abissinië). Meer onlangse navorsing toon egter dat hy van Kameroen was. Nadat hy op sewejarige ouderdom eers na Konstantinopel geneem is, is hy deur Pieter die Grote na Rusland gebring. Dit was mode in dié tyd om swart kinders in die howe van Europese monarge te hê. Gannibal is in 1705 in die St. Paraskeva-kerk in Vilnius gedoop, met tsaar Pieter as peetpa. In 1717 is Gannibal na Parys in Frankryk om verder te studeer in die kuns, wetenskappe en oorlogvoering. Hy het ook geveg onder Lodewyk XV van Frankryk en is bevorder tot die rang van kaptein.